**Р Е Ш Е Н И Е № ВР-46-ПР/2023г.**

**за преценяване на необходимостта от извършване на оценка на въздействието върху околната среда**

На основание чл.93, ал.3 и ал.6 от *Закона за опазване на околната среда* (ЗООС), чл.7, ал.1 и чл.8, ал.1 от *Наредба за условията и реда за извършване на оценка на въздействието върху околната среда*(Наредбата за ОВОС), чл.31, ал.4 и ал.6 от *Закона за биологичното разнообразие* (ЗБР), чл.40, ал.4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредбата за ОС) и представена писмена документация от възложителя по Приложение № 2 към чл.6 от *Наредбата за ОВОС* и по чл.10, ал.1 и 2 от *Наредбата за ОС* и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: „Фотоволтаична инсталация с мощност до 1 МWp“, в поземлен имот с идент. 07702.310.55, гр. Бяла Слатина, общ. Бяла Слатина, обл. Враца, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**възложител**: „ЛАЙТ ИНВЕСТМЪНТ“ ООД, ул. „Янтра“ № 3Б, район Средец, гр. София, ЕИК 175129362

**Кратко описание на инвестиционното предложение (ИП):**

Инвестиционното предложение предвижда изграждане на фотоволтаична инсталация с мощност до 1 МWp.

ИП ще се реализира в поземлен имот с идент. 07702.310.55, с площ: 7570 кв.м., трайно предназначение на територията: „урбанизирана“, с НТП: „за стопански двор“, м. I -ви стоп. двор, гр. Бяла Слатина, общ. Бяла Слатина, обл. Враца.

Фотоволтаичната инсталация е разделена на две части: наземна и покривна.

Инвестиционното предложение предвижда изграждане на съоръжение за производство на електрическа енергия чрез трансформация на слънчевите лъчи в електрически ток. Трансформацията ще се извършва посредством употребата на соларни панели. Те създават правото електричество - DС, което от своя страна с помощта на инвертори се преобразува в променливо - АС, което влиза в паралел с инфраструктурните електропреносни и разпределителни мрежи 20 кV за променливо напрежение.

Предвижда се да бъдат разположени 1302 бр. фотоволтаични панела с пикова мощност 656 Wp. Панелите са организирани по 16-17 бр. в стринг, като се предвиждат общо 80 стринга. Преобразуването на електрическия ток от прав в променлив става от инвертори. Всеки инвертор обединява 10 стринга. В обекта са предвидени 8 бр. инвертори, като всеки има максимална генераторна мощност 100 kW AC или обща генерирана мощност до 800 kW AC. Захранващият кабел от инверторите до КТП /комплексен трансформаторен пост/ е САВТ 4х185мм2. КТП и електромерно табло, както и захранването му са част от друг проект.

Основната носеща конструкция на всеки модул представлява метален /поцинкован/ скелет от надлъжни греди, напречни греди, вертикални стълбчета и диагонали от тръби. Монтажа на конструкциите ще се извършва на „единични стъпки - опори” от профил „С” 99x41x14,5x3 , анкерирани към съществуваща бетонова настилка чрез дюбели М12.

Стълбчетата се набиват, изгражда се самата носеща конструкция, върху която се монтират фотоволтаичните панели.

Предвиждат се изкопни работи за кабелните връзки между отделните елементи на инсталацията. Генерираните земни маси в резултат от изкопните дейности ще бъдат вложени на площадката за обратен насип и за вертикална планировка.

Генерираните от обекта строителни отпадъци ще се събират и съхраняват разделно по вид на строителната площадка на специално обособена площ, в рамките на терена, до натрупване на подходящо за извозване количество.

При реализацията на ИП няма да се формират отпадъчни води.

Инвестиционното предложение попада в обхвата на т. 3, б. „а” – „промишлени инсталации за производство на електроенергия, пара и топла вода (невключени в приложение № 1)“ от Приложение № 2 на ЗООС. В тази връзка съгласно чл.93, ал.1, т.1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда (ОВОС)**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Мястото на реализация на инвестиционното предложение **не засяга** защитени територии по смисъла на Закона за защитените територии (ЗЗТ) и **не попада** в обхвата на защитени зони /“Натура 2000“/ съгласно Закона за биологичното разнообразие (ЗБР).

Най-близо разположената защитена зона, на 9 км разстояние, е BG0000508 "Река Скът" за опазване на природните местообитания и на дивата флора и фауна, включена в списъка със защитени зони, приет с Решение №122/02.03.2007 г. на Министерски съвет (обн. ДВ бр. 21/2007 г.).

ИП попада под разпоредбите на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по **оценка за съвместимостта** му с предмета и целите на опазване на защитените зони, по реда на чл.31, ал.4 във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената документация и на основание чл. 40, ал. 3 от горецитираната Наредба за ОС*,* въз основа на критериите по чл.16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

Представени са становища Регионална здравна инспекция – Враца (РЗИ – Враца) и община Бяла Слатина, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на ИП е изграждане на фотоволтаична инсталация с мощност до 1 МWp.
2. Инвестиционното предложение не предвижда и не е пряко свързано с водовземане и/или ползване на воден обект по смисъла на Закона за водите.
3. При реализацията на ИП няма да се формират отпадъчни води.
4. Генерираните земни маси в резултат от изкопните дейности ще бъдат вложени на площадката за обратен насип и за вертикална планировка.
5. Предаването на строителните отпадъци за последващо оползотворяване ще се извършва въз основа на писмен договор с лица, притежаващи разрешение, комплексно разрешително или регистрационен документ по чл.35 от *Закона за управление на отпадъците*.
6. Дефектиралите панели по време на експлоатацията също ще се предават на фирмата доставчик, съгласно сключен договор.
7. Не се предвижда изграждане на нова или промяна на съществуващата пътна инфраструктура.
8. Изграждането и експлоатацията не е свързана със съхранение и употреба на опасни химични вещества.
9. В резултат от реализацията на инвестиционното предложение не се очаква замърсяване, вредно въздействие и дискомфорт за околната среда.
10. Характерът на ИП не предполага възникване на риск от големи аварии и/или бедствия.
11. Съгласно становище с изх. № 10-47-1/14.07.2023г. на РЗИ – Враца, реализацията на ИП няма да окаже отрицателно въздействие върху хората и тяхното здраве при изпълнение на посочените в становището изисквания.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. Инвестиционното предложение ще се реализира в поземлен имот с идент. 07702.310.55, с площ: 7570 кв.м., трайно предназначение на територията: „урбанизирана“, с НТП: „за стопански двор“, м. I -ви стоп. двор, гр. Бяла Слатина, общ. Бяла Слатина, обл. Враца.
2. За реализацията на ИП не се предвижда използване на допълнителни площи за временни дейности.
3. Не се очаква нарушаване на качеството и регенеративната способност на природните ресурси в района, т.к. по време на експлоатация ще се използва само слънчева енергия, представляваща възобновяем ресурс, без да се използват други природни ресурси.
4. Мястото на реализация на инвестиционното предложение не попада в границите на защитени територии по смисъла на Закона за защитените територии (ЗЗТ) и в обхвата на защитени зони /“Натура 2000“/ съгласно Закона за биологичното разнообразие (ЗБР).
5. Инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони, поради следните мотиви:
   1. Мястото на реализация на инвестиционното предложение не засяга територията на защитени зони, предвид което следва, че не се засягат природни местообитания и местообитания на видове, предмет на опазване в най-близката защитена зона, съответно няма да има и загуба на площи от тях. Предвид естеството на обекта не се очакват и косвени въздействия, които да изменят трайно и необратимо съседни територии от значение за естественото функциониране на местообитанията и видовете, предмет на опазване в BG0000508 "Река Скът".
   2. Отчитайки временния и обратим характер на антропогенното въздействие, изпълнение на предвидените с ИП дейности не се очаква да формира значително по степен безпокойство и няма да доведе до намаляване на числеността и плътността на популациите на видовете, предмет на опазване в защитената зона.
   3. Предвид местоположението, вида и обема на дейностите, които не са свързани с генериране на вредни емисии и отпадъци във въздуха, водите и/или почвите няма вероятност от възникване на негативни изменения на територии и ключови елементи на околната среда, определящи структурата, функциите и природозащитните цели на най-близката защитена зона, както и от нарушаване на функционални връзки между отделни зони от мрежата "Натура 2000" и възникване на бариерен ефект.
   4. При направената оценка на реализираните и одобрени за реализация инвестиционни предложения, планове, програми и проекти в границите на защитена зона BG0000508 "Река Скът", в близост до мястото на реализация на настоящото ИП, се установи, че така заявеното ИП не предполага възникване на значителен отрицателен кумулативен ефект върху защитени зони, при реализацията му в комбинация с други ИП, планове и програми.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. Териториалният обхват на въздействие, в резултат от извършване на дейностите предвидени с инвестиционното предложение, е ограничен и локален в рамките на горепосочения имот.
2. Осъществяването на инвестиционното предложение няма да доведе до негативни въздействия върху компонентите на околната среда.
3. Инвестиционното предложение не е свързано с отделяне на емисии на вредни вещества в атмосферния въздух и шум в околната среда.
4. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия.

**ІV. Обществения интерес към инвестиционното предложение:**

1. Съгласно изискванията на чл. 4, ал. 2 от Наредбата за ОВОС, инспекцията е обявила инвестиционното предложение на интернет страницата си и е уведомила писмено кмета на община Бяла Слатина.
2. Възложителя е изпълнил задължението си за самостоятелно оповестяване, като е декларирал, че е обявил инвестиционното предложение по подходящ начин.
3. Осигурен е обществен достъп до информацията по приложение № 2 по реда на чл.6, ал.9 от Наредбата за ОВОС, като е поставено съобщение, както следва:

- на интернет страницата и на информационното табло в сградата на РИОСВ – Враца;

- на интернет страницата и на информационното табло в сградата на община Бяла Слатина.

1. С писмо изх. № 2600-399-4/03.08.2023г. на община Бяла Слатина, общината уведомява, че в законоустановения срок не са постъпвали становища, възражения и/или мнения относно инвестиционното предложение.
2. Към момента на изготвяне на настоящето Решение в РИОСВ-Враца няма постъпили жалби, възражения и становища срещу реализацията на инвестиционното предложение.

*Настоящето решение се отнася само за конкретното заявено предложение и в посочения му капацитет*.

*Настоящето решение не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

*На основание чл.93, ал.7 от ЗООС, при промяна на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл.93, ал.8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

*Неизпълнението на поставени условия в решението е нарушение на чл.166, т.2 от ЗООС, за което ще бъдат предприети съответните административнонаказателни мерки.*

*Решението може да бъде обжалвано по реда на Административнопроцесуалния кодекс чрез РИОСВ - Враца пред Министъра на околната среда и водите и/или пред съответния Административен съд по реда на чл.133 от АПК в 14 дневен срок от съобщаването му на заинтересованите лица.*

**Дата: 08.08.2023 г.**

